പോത്തുപാറ കോളനിയില് വൈദ്യുത വേലികള് സ്ഥാപിച്ചു ചാലക്കുടി: ഉരുള്പ്പൊട്ടലിനെ തുടര്ന്ന് തവളക്കുഴിപ്പാറക്കടുത്ത് പോത്തുപാറയിലേക്ക് ചേക്കേറി കുടില് കെട്ടിയ ആദിവാസികള്ക്കായി വനം വകുപ്പ് വൈദ്യുത വേലികള് സ്ഥാപിച്ചു. എഴുനൂറ് മീറ്റര് ചുറ്റളവിലാണ് വൈദ്യുത വേലി കെട്ടിയത്. ഇതോടെ പ്രദേശത്തെ വന്യമൃഗങ്ങളുടെ ശല്യത്തിന് അറുതിയാകുമെന്നാണ് പ്രതീക്ഷ. മന്ത്രി കെ.രാധാകൃഷ്ണന് പ്രത്യേകം താല്പ്യരമെടുത്തതോടെയാണ് നിയമത്തിന്റെ നൂലാമാലകളില് കുടുങ്ങാതെ ആദിവാസികളുടെ പ്രധാന ആവശ്യം നടപ്പാക്കാനായത്. കേരളവിഷന്റെ നെറ്റ്വര്ക്ക് ഈ പ്രദേശത്തേക്ക് എത്തിക്കുന്നതിന്റെ ഉദ്ഘാടന ചടങ്ങിനെത്തിയ മന്ത്രി ആദിവാസികള്ക്ക് ഇക്കാര്യം ഉറപ്പ് നല്കിയിരുന്നു. 2018 ലെ ഉരുള് പൊട്ടലില് ആനക്കയം കോളനിയിലെ 24 കുടുംബങ്ങള് ഇവിടെത്തന്നെ കാട്ടിലെ പാറപ്പുറത്ത് അഭയം പ്രാപിച്ചിരുന്നു. പിന്നീട് ഇവരെ തവളക്കുഴിപ്പാറ കോളനിയുടെ കവാടത്തിലെ പോത്തുപാറയില് പുനഃസ്ഥാപിക്കുന്നത് സംസ്ഥാന സര്ക്കാര് തീരുമാനിച്ചിരുന്നു. വനഭൂമി പരസ്പരം വച്ചു മാറുന്ന നടപടിയ്ക്ക് കേന്ദ്ര വനം പരിസ്ഥിതി മന്ത്രാലയത്തിന്റെ അംഗീകാരം ഇനിയും ലഭിക്കാനുണ്ട്. ഇതിനിടെ നിര്ദ്ദിഷ്ട പ്രദേശത്ത് 24 കുടുംബങ്ങളും ചേക്കേറി കുടില്കെട്ടി താമസിക്കുകയായിരുന്നു. ഇവരുടെ സുരക്ഷയ്ക്കാണ് ഫെന്സിംഗ് സ്ഥാപിച്ചത്. കഴിഞ്ഞ ദിവസം ഇതിന്റെ നിര്മ്മാണം പൂര്ത്തിയാക്കി. അതിരപ്പിള്ളി പഞ്ചായത്ത് പ്രസിഡന്റ് കെ.കെ റിജേഷ് നിര്മ്മാണ പ്രവര്ത്തനങ്ങള് നിരീക്ഷിക്കുന്നതിന് സ്ഥലം സന്ദര്ശിച്ചു.